2 op begrafnis gevang oor onwettige vuurwapen | Netwerk24
Deur Cara-Lee Dorfling 18 April 2021 20:15
Die polisie het Saterdagmiddag op die mans toegeslaan waar hulle omstreeks 14:15 'n begrafnis in KwaZakhele gemonitor het.
Kol. Priscilla Naidu, polisiewoordvoerder, sê die polisie het die verrigtinge dopgehou nadat inligting oor moontlike wanorde ontvang is.
Die polisie het tydens die begrafnis ook inligting ontvang van 'n vuurwapen by die begrafnis wat in 'n silwer Chevrolet Aveo-motor versteek is.
"Die bestuurder van die Aveo het weggery nadat hy die polisie opgemerk het," sê Naidu.
'n Jaagtog het tussen die polisie en die Aveo ontstaan.
"Terwyl die polisie die motor in Makubalostraat agternagesit het, is gesien hoe die passasier 'n vuurwapen by die venster uitgooi," sê Naidu.
Die polisie het kort daarna daarin geslaag om die motor voor te keer en die bestuurder en passasier is in hegtenis geneem.
Naidu sê die polisie het ook die vuurwapen wat langs die pad uitgegooi is, gevind. Die 9 mm-pistool se reeksnommer is afgevyl.
Die twee beskuldigdes sal Maandag in die landdroshof in Motherwell verskyn vir die besit van 'n onwettige vuurwapen en ammunisie.